Xavier Bettel

Ksavjė Betelis (Xavier Bettel; g. 1973 m. kovo 3 d.) – Liuksemburgo politikas, nuo 2013 m. – Liuksemburgo ministras pirmininkas. Politikas buvo šalies deputatas (1999–2013) bei Liuksemburgo miesto meras (2011–2013).

K. Betelis priklauso šalies demokratų partijai. 2013 m. laimėjęs rinkimus jis tapo šalies premjeru ir pakeitė Žaną Klodą Junkerį. 2018 m. jis pradėjo antrąją kadenciją premjero pareigose.

Biografija 
Ksavjė Betelis gimė 1973 m. kovo 3 d. Liuksemburgo mieste. Jo tėvas Klodas Betelis buvo vyno gamintojas ir pardavėjas. Jo mama Aniela yra rusų kompozitoriaus Sergejaus Rachmaninovo anūkė.

K. Betelis baigė teisės ir politikos mokslus Nansi universitete Prancūzijoje, vėliau Jūrų teisės ir Kanonų teisės studijas Salonikų universitete Graikijoje. 2017 m. K. Betelis gavo daktaro laipsnį Liuksemburgo universitete.

1999 m. K. Betelis buvo išrinktas į Liuksemburgo miesto tarybą. Laimėjęs 2011 m. rinkimus jis tapo šio miesto meru.

2013 m. politikas tapo šalies Demokratų partijos lyderiu. Tų metų rinkimuose partija šalies parlamente buvo trečią pagal dydį. 2013 m. spalio 25 d. jam buvo patikėta formuoti naująją vyriausybę ir jis tapo šalies premjeru. Taip pat savo pirmos kadencijos metu politikas buvo komunikacijos, žiniasklaidos, kultūros bei religijos ministru.

2018 m. jis buvo perrinktas antrai premjero kadencijai. 

2020 m. vasario 29 d. K. Betelio vadovaujama vyriausybė nusprendė šalies gyventojams viešąjį transportą padaryti nemokamu.

Asmeninis gyvenimas 
K. Betelis yra atvirai pasisakęs esantis gėjus. Jis yra pirmasis Liuksemburgo premjeras, atvirai pasisakęs apie savo homoseksualumą. Taip pat jis yra trečias vyriausybės vadovas pasaulyje, atvirai prisipažinęs apie homoseksualumą, po Islandijos politikės Jóhanna Sigurðardóttir bei belgo Elio di Rupo.

2015 m., iš karto po to, kai šalyje buvo įteisintos vienos lyties santuokos, politikas vedė savo draugą Gauthier Destenay.

2021 m. liepos 4 d. politikui buvo diagnozuotas COVID-19 virusas ir jis buvo paguldytas į ligoninę. Jo būklė buvo įvertinta kaip „rimta, bet stabili“ ir jis ligoninėje gydėsi 5 dienas.

Šaltiniai 

|-

|-

|-

Liuksemburgo ministrai pirmininkai
Liuksemburgo ministrai